Departement herbesin oor lae huurtariewe vir ministersArgieffoto Die departement van openbare werke het onderneem om te herbesin oor die lae huurgeld wat ministers, adjunkministers en direkteurs-generaal vir luukse huisvesting betaal. Die direkteur-generaal van openbare werke, adv. Sam Vukela, het vanoggend voor die parlement se staande komitee oor openbare rekeninge (Skoor) erken dat die bedrae wat gehef word buitensporig klein is, en dat dit tans hersien word. Direkteurs-generaal betaal so min as R75 per maand vir staatsbehuising, adjunkministers sowat R900 per maand en ministers sowat R1 200 per maand. Heelwat van die eiendomme is in peperduur woonbuurte in Kaapstad geleë en is baie luuks. Mkhuleko Hlengwa, IVP-LP, het Vukela onder kruisverhoor geneem en gepeper met vrae oor hoe dit aanvaarbaar is dat die belastingbetaler moet opdok vir die res van die dikwels astronomiese koste verbonde aan die eiendomme, veral in die hedendaagse ekonomiese klimaat en met armoedevlakke onder die algemene bevolking so hoog as wat dit tans is. Hlengwa wou veral weet hoe die R75 per maand huurgeld vir direkteurs-generaal bereken word, en het ŉ voorbeeld uit die dokumente voor die komitee aangehaal waarvolgens die instandhouding van ŉ enkele eiendom tot R23 000 per maand kos. Vukela het aangevoer dat die staat dit aanloklik moet maak vir goed gekwalifiseerde mense om staatsdiensposte te vul, maar toegegee dat daar geen logika daarin steek om R75 per maand huurgeld te vra nie. “Dit is miskien onregverdigbaar,” het die direkteur-generaal gesê. Die DA-LP’s Tim Brauteseth en David Ross het benadruk dat dit onaanvaarbaar is dat eiendomme van die departement van openbare werke leeg staan terwyl ander woonplek ten duurste gehuur of aangeskaf en onderhou word.